Гьанже МахIмудги унев вугилан жив гьалбадерил тIалаб гьабизе рокъове жаниве лъугьанила, гьебмехалъ жинца гьалбадерида бер речIчIизабунила ва гьел жинда гьимун релъулел рихьанила. Гьебмехалъ жинда ракIалде кканила, гьалбал жинда тIад релъулел ругилан. Рокъовеги вачIун, гьагъабщинаб бегьулебги бегьуларебги рагIиги абун, нахъе унев чиясда рагIиго абичIого чIолев гьавго кигIан къадарав чиян гьалбадерида ракIалде ккун батилилан, ццин бахъарав чияс цо ххвелгIаги гьабизе ккелилан кьвагьун букIанила. Жиндица таманча кьвагьараб заманалда МахIмуд болъодухъа гъоркье вилълъунарого ай бащдаб къаркъалаги тIохдехун баккун, чIиргъи-хъуялда вукIанила. Жинда МахIмуд чIвазе киданиги ракIалде букIине бегьулеб жолъун кколароанила. Амма тохаб жо кканила. Хасго мехтарав гьудуласда речIчIи. РечIчIун букIанила, лъукъун хутIизелъун гIадин.